Chirchiqda 58 yoshli erkakni urgan maktab o‘quvchilariga nisbatan jinoyat ishi qo‘zg‘atildi

Toshkent viloyatida voyaga yetmagan ikki nafar bola 58 yoshli erkakni urgani to‘g‘risida xabar berilgandi. Viloyat IIBB matbuot kotibining ma’lum qilishicha, holat yuzasidan jinoyat ishi qo‘zg‘atilgan.
Mazkur voqea 21-may kuni soat 17:30 larda sodir bo‘lgan. Voyaga yetmagan 8-sinf o‘quvchilari N.L. (2007-yilda tug‘ilgan) va E.A. (2007-yilda tug‘ilgan) jamiyatda yurish-turish qoidalarini qasddan mensimasdan, odob-axloq normalariga zid ravishda Chirchiq shahar 4-kichik nohiya hududida R.A.ni (58 yoshli) hech bir sababsiz urib, bezorilik sodir etgan.
Voyaga yetmagan 7-sinf o‘quvchisi A.N. (2008-yilda tug‘ilgan) mazkur jarayonni uyali aloqa vositasi orqali videotasvirga olgan. Keyinchalik videolavha ijtimoiy tarmoqlarga tarqatilgan.
Viloyat IIBB vakiliga ko‘ra, 21-may kuni Chirchiq shahrida maktab o‘quvchilari bezorilik sodir etgan holati yuzasidan Chirchiq shahar IIB huzuridagi Tergov bo‘limi tomonidan Jinoyat kodeksining 277-moddasi (bezorilik) 2-qismi “b” bandi bilan jinoyat ishi qo‘zg‘atilgan. Bolalar Jinoyat-protsessual kodeksining 227-moddasi tartibida (surishtiruvchining, tergovchining yoki prokurorning qaroriga binoan ushlab turish) ushlangan.
Hozirda mazkur holat yuzasidan Chirchiq shahar IIB huzuridagi Tergov bo‘limi tomonidan dastlabki tergov harakatlari olib borilmoqda.
Bundan avval Andijonda maktab o‘quvchisi uch nafar tengdoshini pichoqlagani, Surxondaryodagi maktabda o‘zaro janjallashgan o‘qituvchilarga jinoyat ishi qo‘zg‘atilgani haqida xabar berilgan.